Candidatul PSD pentru funcția de președinte al Consiliului Județean Suceava, deputatul Gheorghe Șoldan, și-a prezentat programul de dezvoltare al județului pe care vrea să îl implementeze în următorii patru ani, după ce va fi ales în această funcție. Gheorghe Șoldan a arătat că programul cuprinde proiecte concrete pe șapte domenii distincte, toate acestea urmând să aducă schimbări reale în viața sucevenilor.
Șoldan a subliniat că pe primul loc este infrastructura rutieră de calitate din județul Suceava. „Dezvoltarea începe de aici, de la drumuri. Vom transforma sutele de kilometri de drumuri județene pietruite și de pământ într-o rețea modernă și sigură, accesând fonduri europene și guvernamentale. De asemenea, vom construi șosele de centură la Gura Humorului, Fălticeni, Câmpulung Moldovenesc, Vatra Dornei și Siret și vom colabora cu Guvernul Ciolacu pentru realizarea Autostrăzii A7 (Pașcani - Suceava - Siret), un proiect esențial pentru dezvoltarea Moldovei și a județului Suceava”, a arătat candidatul PSD pentru șefia județului.
El a adăugat că are în vedere proiecte concrete pentru a crea locuri de muncă bine plătite, iar în acest sens intenționează să creeze patru parcuri industriale în zone strategice ale județului, pentru a atrage investitori. „Aceste parcuri vor crea mii de locuri de muncă competitive, evident bine plătite. Obiectivul meu principal este să ne aducem acasă sucevenii care sunt astăzi nevoiți să muncească departe de familiile lor”, a spus Șoldan. El a mai precizat că în domeniul educației vrea să rezolve o dată pentru totdeauna problema infrastructurii școlare din Suceava. „Vreau să ne asigurăm că școlile arată așa cum trebuie, ca în secolul XXI. Vom investi în infrastructura școlară și în parteneriate între școli, universitate și sectorul privat. Iar prin programe de învățământ dual și colaborări cu companiile, vom asigura o forță de muncă bine pregătită și adaptată nevoilor pieței”, a explicat candidatul PSD Suceava pentru Consiliul Județean.
Un alt domeniu important pentru Gheorghe Șoldan va fi sănătatea, el considerând că „este timpul să facem o prioritate din a asigura accesul sucevenilor din tot județul la servicii medicale. Vom deschide în primă fază minimum zece centre de permanență în mediul rural, în comunitățile mari, pentru a rezolva problema supraaglomerării Unității de Primire a Urgențelor din cadrul Spitalului Clinic Suceava. Astfel vom reduce timpii de așteptare și presiunea pe cadrele medicale, și așa insuficiente”, a declarat Gheorghe Șoldan.
Gheorghe Șoldan: „Sunt convins că împreună putem aduce dezvoltarea de care județul Suceava are nevoie”
Candidatul PSD pentru președinția CJ Suceava a adăugat că are în vedere promovarea de investiții pentru a asigura utilități în toate comunitățile locale din județ. „Apa curentă și accesul la utilități nu sunt un lux, ci un drept fundamental. Vom racorda toate localitățile la rețelele de apă potabilă și canalizare și vom extinde rețelele de gaz metan, pentru a sprijini dezvoltarea durabilă și a îmbunătăți calitatea vieții”, a spus Gheorghe Șoldan.
El a făcut referire și la investițiile în turism, respectiv proiecte majore de infrastructură, absolut necesare pentru a valorifica potențialul județului. Șoldan a dat ca exemplu proiecte precum modernizarea Aeroportului „Ștefan cel Mare”, o pârtie artificială de sanie, bob și scheleton la Vatra Dornei, care va fi singura din România și a doua din Nord-Estul Europei, un patinoar artificial acoperit în municipiul Suceava și un parc natural de aventură în zona Gura Humorului – Câmpulung Moldovenesc.
Și nu în ultimul rând, candidatul PSD pentru președinția Consiliului Județean Suceava a prezentat proiectele pe care le are în vedere în domeniul sportului, iar ca priorități a amintit de construirea unui stadion nou în Suceava și o echipă de fotbal suceveană în prima ligă. „Județul Suceava are nevoie de investiții majore în infrastructura sportivă. Propun un plan ambițios de revitalizare a infrastructurii sportive, care include și înființarea unui club sportiv județean, a unor centre de performanță, construirea a două baze sportive și edificarea unui stadion nou la standarde UEFA. Este timpul să avem din nou o echipă de fotbal în prima ligă”, a declarat Gherghe Șoldan.
„Este timpul pentru acțiune, pentru o viziune tânără, iar acestea sunt proiectele prin care mi-am propus să aduc schimbarea în următorii patru ani în județul Suceava, alături de echipa mea. Și vin în fața sucevenilor cu un program de dezvoltare concret, care va aduce schimbări reale în viața fiecărui locuitor al județului Suceava. Fiți alături de mine pe 9 iunie. Ziua Schimbării. Sunt convins că împreună putem aduce dezvoltarea de care județul Suceava are nevoie. Dezvoltarea județului înseamnă dezvoltarea fiecărei localități”, a transmis Gheorghe Șoldan.